07.03.2012.

**Radošo nozaru pārstāvji un ministri apliecinās, ka ir RADI**

**Kultūras ministrija un Britu padome Latvijā šodien, 7.martā, preses konferences laikā iepazīstinās ar Radošās darbības nedēļas RADI! ideju un pasākumu programmu. Preses konferencē piedalīsies kultūras ministre Žaneta Jaunzeme-Grende, ekonomikas ministrs Daniels Pavļuts, izglītības un zinātnes ministrs Roberts Ķīlis, grupas „Instrumenti“ mūziķi - Jānis Šipkēvics un Reinis Sējāns, apavu dizainere Elīna Dobele un citi** **radošo nozaru pārstāvji.**

Preses konference notiks **plkst. 13:00 Kalnciema kvartāla galerijā** (Kalnciema ielā 35, Rīgā). Pasākumā piedalīsies arī arhitekts Oskars Redbergs, zīmolvede Inese Apse-Apsīte, Radošās darbības nedēļas RADI! organizatori un sadarbības partneri no dažādām nozarēm un darbības jomām. Radošās darbības nedēļa iecerēta kā atspēriena punkts valsts virzībai pretī kopējai identitātei, konkurētspējai, iedvesmojošam tēlam. Tieši tāpēc šo nedēļu popularizē gan valsts amatpersonas, gan panākumus guvuši uzņēmēji, gan radošas personības un viedokļu līderi.

Radošās darbības nedēļa RADI! notiks no 12. līdz 18. martam visā Latvija. Tās mērķis ir parādīt Latvijas radošo potenciālu, pieredzi un sasniegumus, kā arī veicināt izpratni un interesi par radošo un kultūras industriju sektoru, radošumu veicinošu izglītību, inovācijām un zināšanu ekonomiku un radošu pārvaldību.

RADI! nedēļas vadmotīvs ir radoša darbība un sadarbība – starp cilvēkiem, organizācijām, disciplīnām, novadiem un idejām. Tās stāsts balstīts uz domu ka mēs visi esam RADIi! Tu, es, ministrs, izdevējs, zemnieks, grāmatas ilustrators, ierēdnis, skolēns, uzņēmējs, skolotājs. Jebkurā jomā, amatā, vecumā, attiecībās, jebkurā Latvijas vietā. Mūsos mīt milzu radošais potenciāls, kas izmantojam it visās dzīves jomā. Sadarbojoties mēs varam kļūt par vienu no radošākajām valstīm pasaulē – ar spilgtām radošajām industrijām, radošos risinājumos balstītu uzņēmējdarbību, radošumu veicinošu izglītību, radošu pārvaldību, kas atrod labākos atbalsta mehānismus ikviena radošajam uzplaukumam. Mēs esam radoši, mēs esam radi!

RADI! laikā Rīgā un citviet Latvijā notiks spilgti pasākumi, prezentācijas, diskusijas, radošās darbnīcas, semināri un izstādes, būs iespēja klausīties Latvijas, Lielbritānijas, Nīderlandes, Igaunijas, Vācijas, Somijas un Bulgārijas ekspertu lekcijas. Tāpat arī vakaros notiks radošas tikšanās, neformālas diskusijas, kas veicinās viedokļu apmaiņu un iespējamu jaunu radošu partnerību veidošanos.

Radošās darbības nedēļa RADI! iniciatori ir Kultūras ministrija un Britu padome Latvijā**.** Stratēģiskie partneri - Izglītības un zinātnes ministrija, Vides aizsardzības un reģionālās attīstības ministrija, Ekonomikas ministrija un Ārlietu ministrija, Valsts kanceleja, Latvijas Institūts un Latvijas Investīciju un attīstības aģentūra, kā arī UNESCO Latvijas Nacionālā komisija, Kultūrizglītības un nemateriālā mantojuma centrs un nodibinājums „Rīga 2014” un citi sadarbības partneri. Nedēļas ietvaros notiks gan vadošo partneru rīkotie pasākumi, gan aktivitātes, kuras organizēs valsts iestādes, pašvaldības, nevalstiskā sektora pārstāvji un citi interesenti visā Latvijā.

Pilna pasākumu programma un plašāka informācija: [www.radilatvija.lv](http://www.radilatvija.lv).

Vairāk par Radošuma balvu: [www.varam.gov.lv](http://www.varam.gov.lv)

Meklē @radilatvija sociālos tīklos twitter.com, facebook.com un draugiem.lv.

***Mēs esam radoši, mēs esam RADI!***

Informāciju sagatavoja:

Annija Senakola

Kultūras ministrijas

Sabiedrisko attiecību speciāliste

Tālr.: +371 67330254,

Mob. Tālr.: +371 26304460